ToekomsVenster: 'Soos die Vader My gestuur het, stuur Ek julle ook' | Maroela Media
"Vrede vir julle!" sê Hy weer vir hulle. "Soos die Vader My gestuur het, stuur Ek julle ook." – Johannes 20:21
Ons het hierdie week gesels oor menseregte. Die term is duidelik in die Bybel verskans. Die skeppingsverhaal is daarvan 'n voorbeeld.
Duidelike voorskrifte dat ons mekaar moet liefhê is oral in die Bybel te vinde. Aanvanklik het die teks gelui, soos julle self. Dit word later verinnig en verhoog wanneer Jesus sê: "soos Ek julle liefgehad het".
Daar is geen onduidelikheid oor wat dit mag impliseer nie. Wat Jesus vir ons gedoen het moet ons aan en vir mekaar doen. Ek het julle 'n voorbeeld gestel, leer Jesus sy dissipels. As Ek wat julle leermeester en Here is dan bereid is om julle so te dien, moet julle eweneens mekaar dien.
Geleenthede om diensbaar te wees is legio, meer as wat in 'n leeftyd benut kan word. Ons hoef nie ver te reis om 'n arbeidsveld te ontdek nie. Dit is rondom ons.
Die staatspresident verwys graag na die sogenaamde "resilience" van Suid-Afrikaners. Ek dink 'n goeie vertaling is veerkragtigheid. Niks kry ons onder nie.
Die wyse waarop ons sommer vinnig humor in situasies raaksien is 'n voorbeeld daarvan. Ek glo dat die bedoeling nie is om ander se swaarkry en verleentheid aan die groot klok te hang en bespotlik te maak nie maar 'n manier waarop die gemeenskaplike pyn beter gemaak word.
Covid-19-pandemie het ook tientalle mooi stories van hoop gehad. Wanneer die nood op sy ergste is maak kleur, stand en posisie nie saak nie.
Dit is wie ons is. Die populêre meestersverhaal wil ons iets anders laat glo. Daar is uiteraard die uitsonderings en hulle maak die meeste geraas, hulle kry ook die meeste blootstelling.
Maar die meeste Suid-Afrikaners het die wil om mekaar te dien.
Suid-Afrika huisves nagenoeg 60 miljoen mense, God se mense, beelddraers, verteenwoordigers, mense wat geroep is om die grootheid van God te verkondig. Voorwaarts Christen stryders.